ΟΜΗΡΟΥ ΙΛΙΑΔΑ

**Ας μελετήσουμε και ας θυμηθούμε πληροφορίες…**

* Η Ιλιάδα είναι ένα από τα ομηρικά έπη, μαζί με την Οδύσσεια και σώζεται ολόκληρη στις μέρες μας. Η σύνθεσή της, που κατά την παράδοση έγινε από τον Όμηρο, τοποθετείται στον 8ο αιώνα π.Χ. και βασίζεται στην παράδοση προφορικής σύνθεσης και απαγγελίας ηρωικών ποιημάτων που είχε αναπτυχθεί τους προηγούμενους αιώνες. Το ποίημα, που περιγράφει κάποια γεγονότα του δέκατου και τελευταίου χρόνου της πολιορκίας της Τροίας (Ιλίου) από τους Έλληνες (Αχαιοί ή Αργείοι ή Δαναοί στο έπος), είναι γραμμένο σε δακτυλικό (ή ηρωικό) εξάμετρο σε μια έντεχνη ποιητική γλώσσα και αποτελείται από 15.693 στίχους.
* Τα γεγονότα του τρωικού πολέμου, που αφηγείται η Ιλιάδα, διαδραματίζονται στον δέκατο χρόνο του πολέμου και εκτυλίσσονται σε περίπου 51 ημέρες. Η όλη υπόθεση (οργή του Αχιλλέα) εξελίσσεται σε 51 ημέρες και τρεις νύχτες. Δεν ονομάζεται Αχιλληίς αλλά Ιλιάς, από την πόλη Ίλιον (Τροία), γύρω από την οποία εξελίσσεται.
* Τρωικός Πόλεμος: - Έλληνες (Αχαιοί) εναντίων Τρώων. - Άφιξη των Ελλήνων από την Αργολίδα (Μυκήνες). - Θυσία της Ιφιγένειας για τον εξευμενισμό του θυμού της θεάς Άρτεμης. – Πτώση της Τροίας μετά τον ένατο χρόνο της πολιορκίας.
* Αφορμή πολέμου: Η κύρια αφορμή του πολέμου ήταν η αρπαγή της Ελένης, της συζύγου του βασιλιά της Σπάρτης, Μενέλαου, από τον πρίγκιπα της Τροίας Πάρη.
* Τρώες: Ο Πρίαμος (βασιλιάς της Τροίας) και η Εκάβη γέννησαν => τον Έκτορα, τον Πάρι (ή Πάρη), την Κασσάνδρα καθώς και άλλα 3 κορίτσια.
* Έλληνες: Αχιλλέας: Ο Αχιλλέας ήταν γιος του Πηλέα, βασιλιά των Μυρμιδόνων στη Φθία (σημερινή ανατολική - βορειοανατολική Φθιώτιδα) και της Νηρηίδας Θέτιδας. Ήταν ο μεγαλύτερος και ο κεντρικός ήρωας της Ιλιάδας. Τον Αχιλλέα με τη βοήθεια του Απόλλωνα σκότωσε ο Πάρης στον Τρωικό πόλεμο χτυπώντας τον στην πτέρνα. Σύμφωνα με το μύθο, η Θέτις προσπάθησε να κάνει τον Αχιλλέα άτρωτο, βουτώντας τον στα νερά της Στύγας, όμως πιάνοντάς τον από τη φτέρνα, τον άφησε τρωτό σ' αυτό το σημείο. (Αχίλλειος πτέρνα).
* Αγαμέμνονας: O είναι ένας από τους επιφανέστερους ήρωες της ελληνικής μυθολογίας. Βασιλιάς των Μυκηνών και του Άργους, ίσως και επικυρίαρχος των ηγεμόνων της
* μυκηναϊκής επικράτειας. Θεωρείται ο πιο σημαντικός μεταξύ τους και αρχιστράτηγος σε πανελλήνια κλίμακα της εκστρατείας κατά της Τροίας. Ήταν γιος του βασιλιά Ατρέα των Μυκηνών και της Αερόπης, αδερφός του Μενελάου και της Αναξίβιας, σύζυγος της Κλυταιμνήστρας, από την οποία απέκτησε τρεις κόρες (Ιφιγένεια, Ηλέκτρα και Χρυσόθεμις) και έναν γιο, τον Ορέστη.
* Με αφορμή την απαγωγή από τον Πάρη της συζύγου του αδελφού του Μενελάου, Ελένης, ο Αγαμέμνων κατόρθωσε να συγκροτήσει μια μεγάλη στρατιά και στόλο από όλες τις ελληνικές πόλεις και να εκστρατεύσει κατά της Τροίας. Το όνομα Αγαμέμνων προέρχεται από τις λέξεις «άγαν» και «μέμνων» που σημαίνει πολύ επίμονος, σταθερός, καρτερικός. Μετά την άλωση και την επιστροφή του από την Τροία, δολοφονήθηκε από τη γυναίκα του και τον Αίγισθο, εραστή της Κλυταιμνήστρας, που εντωμεταξύ είχε πάρει την εξουσία των Μυκηνών.
* Αρχή του ποιήματος είναι η μῆνις, η οργή του Αχιλλέα, μετά από διαφωνία με τον Αγαμέμνονα για τη διανομή των λαφύρων από τις μάχες, που οδηγεί στην αποχώρηση του Αχιλλέα από τις πολεμικές επιχειρήσεις.
* Στην Ιλιάδα περιλαμβάνονται τα γεγονότα που ακολουθούν την αποχώρηση του Αχιλλέα και οι επιτυχίες των Τρώων, η είσοδος του Πάτροκλου στον πόλεμο με τον οπλισμό του Αχιλλέα, ο θάνατος του Πάτροκλου, η επιστροφή του Αχιλλέα στη μάχη για εκδίκηση, ο θάνατος του Έκτορα και η βεβήλωσή του από τον Αχιλλέα. Τέλος, η παράδοση του νεκρού Έκτορα στους Τρώες για την ταφή του.
* Τα επεισόδια που έχουν προηγηθεί στα δέκα χρόνια του πολέμου, καθώς και η προϊστορία του πολέμου, περιλαμβάνονται στα Κύπρια έπη, ενώ τα γεγονότα μετά την ταφή του Έκτορα μέχρι και την άλωση της Τροίας περιέχονται στα επόμενα έργα του τρωικού κύκλου, Αιθιοπίς, Μικρά Ιλιάς, Ιλίου πέρσις.
* Ο Μύθος του Τρωικού πολέμου περιγράφει τις περιπέτειες των μυθικών Ελλήνων ηρώων στον πόλεμο της Τροίας, που υπολογίστηκε ότι έγινε τον 13ο αιώνα π.Χ.
* Πολλοί πίστευαν ότι η ύπαρξη της πόλης της Τροίας ήταν ένας μύθος ώσπου ανακαλύφθηκε από τον αρχαιολόγο Ερρίκο Σλήμαν το 1868.
* Ο μύθος της Ιλιάδας είναι πολύπλοκος, όπως άλλωστε και οι περισσότεροι μύθοι των αρχαίων Ελλήνων. Ο Δίας βλέποντας ότι ο πληθυσμός των ανθρώπων είναι πολύ μεγάλος

αποφασίζει να διεξαχθεί ο Τρωικός πόλεμος για να αραιώσει τον πληθυσμό: Υποχρεώνει τη Νηρηίδα Θέτιδα να παντρευτεί έναν θνητό, τον Πηλέα. Στο γάμο ήταν καλεσμένοι όλοι οι θεοί εκτός από την Έριδα. Η Έριδα για να εκδικηθεί τον Δια, αφήνει στον γάμο ένα χρυσό μήλο με την επιγραφή «Στην ομορφότερη Θεά».

* Η Αθηνά, η Ήρα και η Αφροδίτη ερίζουν για το μήλο. Για να λυθεί η διαφωνία τους ζητάνε από τον Πάρη, το γιο του Πριάμου, βασιλιά της Τροίας να δώσει το μήλο στην ομορφότερη θεά. Εκείνος το δίνει στην Αφροδίτη και εκείνη του υπόσχεται να παντρευτεί την ομορφότερη γυναίκα στον κόσμο, η οποία ήταν, κατά γενική ομολογία, η Ελένη του Μενέλαου.
* Οι Έλληνες, πράγματι, μετά από την απαγωγή της Ελένης, αποφασίζουν να υποστηρίζουν το Μενέλαο στην εκστρατεία που ξεκινάει κατά της Τροίας. Ο Αγαμέμνων, βασιλιάς των Μυκήνων, ορίζεται αρχιστράτηγος. Συγκεντρώνονται στην Αυλίδα και κατευθύνονται κατά της Τροίας. Κατά λάθος, αποβιβάζονται σε μια πόλη νοτιότερα της Τροία, την Τευθρανία, και την καταστρέφουν. Μόλις ανακαλύπτουν το λάθος τους, αποβιβάζονται στην Τροία.
* Ο πρώτος Έλληνας που αποβιβάζεται από τα πλοία, ο Πρωτεσίλαος, σκοτώνεται από τον Έκτορα, τον ηγέτη των Τρώων. Παρά την απώλεια, οι Ελληνες καταφέρνουν να στρατοπεδεύσουν στην παραλία, όπου και θα παραμείνουν για τα επόμενα δέκα χρόνια. Η ιστορία μέρους του 10ου χρόνου περιγράφεται από την Ιλιάδα του Ομήρου.
* Ο Αχιλλέας, ο πιο γενναίος στρατηγός των Ελλήνων, αισθάνεται προσβεβλημένος από την ενέργεια του Αγαμέμνονα να του απαγάγει μια από τις σκλάβες. Αποφασίζει τότε να αποσυρθεί αυτός και οι Μυρμιδόνες από την πολιορκία, πράγμα που αποδυναμώνει τον ελληνικό στρατό. Μετά από μερικές επιτυχίες των Τρώων, ο καλύτερος φίλος του Αχιλλέα, ο Πάτροκλος, ζητά από τον φίλο του να του επιτρέψει να λάβει πάλι μέρος στον πόλεμο μαζί με τους Μυρμιδόνες.
* Ο Αχιλλέας συμφωνεί και μάλιστα του δανείζει την πανοπλία του που την έχει φτιάξει ο Ήφαιστος. Έτσι, ο Πάτροκλος μπαίνει στην μάχη και οι Τρώες νομίζοντας ότι είναι ο Αχιλλέας που εισήλθε στην μάχη, υποχωρούν πίσω από τα τείχη της Τροίας. Ο Έκτορας αποφασίζει να αντιμετωπίσει τον Πάτροκλο, νομίζοντας και αυτός πως είναι ο Αχιλλέας. Κατά τη διάρκεια της μάχης ο Έκτορας σπάει το κράνος του Πάτροκλου, αποκαλύπτοντας έτσι την ταυτότητά του. Σκοτώνει τότε τον Πάτροκλο και παίρνει την πανοπλία του Αχιλλέα, μια προσβλητική πράξη για τον νεκρό.
* Όταν ο Αχιλλέας μαθαίνει τον θάνατο του φίλου του, αποφασίζει να εκδικηθεί. Παρακαλάει την μητέρα του την Θέτιδα να ζητήσει από τον Ήφαιστο να του κατασκευάσει μια νέα πανοπλία. Ταυτόχρονα, συμφιλιώνεται με τον Αγαμέμνονα. Την επόμενη μέρα, εισέρχεται στη μάχη και καταδιώκει πολλούς Τρώες. Μονομαχεί τότε με τον Έκτορα και καταφέρνει να τον σκοτώσει. Στη συνέχεια σέρνει το νεκρό σώμα του αντιπάλου πίσω από το άρμα του.
* Μετά τη κηδεία του Πάτροκλου ο Πρίαμος επισκέπτεται στη σκηνή του Αχιλλέα με σκοπό να τον παρακαλέσει για να του δώσει το νεκρό σώμα του Έκτορα.
* Ο μύθος τελειώνει με τον θάνατο του Αχιλλέα από τον Πάρη και την κατασκευή από τους Έλληνες του Δούρειου Ίππου, ο οποίος βοήθησε τους Έλληνες να καταλάβουν την Τροία. Ο Δούρειος Ίππος ήταν ένα τεράστιο ξύλινο άλογο μέσα στο οποίο ήταν κρυμμένοι Έλληνες στρατιώτες. Ταυτόχρονα οι Έλληνες έδωσαν στους Τρώες την εντύπωση ότι υποχώρησαν. Όταν οι Τρώες έφεραν το άλογο μέσα στην πόλη, οι Έλληνες στρατιώτες που είχαν κρυφτεί μέσα στον Δούρειο Ίππο άνοιξαν τις πύλες της Τροίας και ταυτόχρονα ο Ελληνικός στρατός, που στο μεταξύ είχε επιστρέψει από τη Τένεδο όπου και κρυβόταν, εισήλθε στην πόλη και τη λεηλάτησε.

